שי אגסי

שי אגסי (נולד ב-19 באפריל 1968) הוא איש מחשבים ואיש עסקים ישראלי. מייסד חברת Better Place ומנכ"ל החברה עד חודש אוקטובר 2012. קודם לכן כיהן כחבר הנהלת חברת התוכנה SAP. אגסי נולד וגדל ברמת גן. בנעוריו התגורר בארגנטינה למשך מספר שנים שם שימש אביו ראובן אגסי נציג "תדיראן" בדרום אמריקה. סיים את לימודיו בבית הספר האמריקני שם וכשחזר ארצה החל ללמוד בטכניון עוד בטרם מלאו לו 16. במהלך לימודיו נפצע קשה בתאונת דרכים שבה פגע בו אוטובוס. בשל פציעתו וזיהום בדם שחרר אותו צה"ל משירות חובה. לאחר ההחלמה שב ללימודיו ובשנת 1990, בגיל 22, סיים את התואר הראשון במדעי המחשב. לאחר מכן התנדב לשירות בצה"ל ושובץ בחיל המודיעין. לאחר שירותו הצבאי הקים אגסי ביחד עם אביו את חברת "קוויקסופט", שעסקה בשיווק תוכנה למחשבי מקינטוש. ב-1994–1995 פיתחה החברה את תוכנת "מנהל", להנהלת חשבונות בסביבת מקינטוש. מאוחר יותר הכריזו על גרסה לסביבת "חלונות" בחברה בשם "טופמנג'". לאחר כמה ניסיונות בפיתוח למידה ממוחשבת, הקים בסוף שנות ה-90 את חברת ההזנק Top Tier שפיתחה טכנולוגיה בשם Drag and Relate, שקישרה בין נתונים במערכות מידע ויצרה בסיס לפורטל ארגוני. חברת באאן ההולנדית השקיעה בחברה 14 מיליון דולר ומאוחר יותר רכשה 95% ממנה, תמורת 110 מיליון דולר. Top Tier נמכרה באפריל 2001 לחברת SAP הגרמנית תמורת 400 מיליון דולר, ושולבה בחטיבת הפורטלים של החברה. לאחר מכן רכשה SAP גם את תוכנת "מנהל", תמורת 7 וחצי מיליון דולר. ב-2006 נכנס אגסי כממלא מקום בהנהלת SAP העולמית, היה לחבר הדירקטוריון הראשון שאינו גרמני והיה הטכנולוג הראשי של החברה. במשך שנה זו עמד בראש פרויקט הפיתוח של תוכנת ומתודולוגיית NetWeaver של SAP ושכרו היה חמישה מיליון דולר בשנה. בסוף שנת 2006 החל לגלות עניין בתחום הרכב החשמלי ובחן אפשרות להטמעת שיפורים טכנולוגיים מוכחים בסוללות של מחשבים ניידים בכלי רכב. בתחילת שנת 2007, לאחר שחוזהו של מנכ"ל החברה הוארך בשנתיים נוספות בעקבות חוסר הביטחון של דירקטוריון SAP בהעברת תפקיד המנכ"ל אל אגסי, התפטר מתפקידו ב-29 במרץ 2007, כאשר הועיד פניו לפיתוח טכנולוגיות תשתית לכלי רכב חשמליים. בנובמבר 2007 הודיע יחד עם עידן עופר מהחברה לישראל, על הקמת מיזם "Better Place" ("מקום טוב יותר"), להקמת מערך הטענה והחלפת סוללות להנעת מכוניות חשמליות. הוא מונה למנכ"ל החברה. באוקטובר 2012 הופסקה כהונתו כמנכ"ל החברה, ולאחר מכן התפטר מדירקטוריון החברה. בשנת 2023 משמש אגסי כיו"ר חברת מאקאלו אופטיקס מרחובות, המפתחת לידאר לרכב אוטונומי. ב-2003 הופיע שי אגסי ברשימת 20 האנשים המשפיעים על הכלכלה הגלובלית ב-CNN. בשנת 2009 הופיע ברשימת 100 האנשים המשפיעים ביותר של TIME. מגזין סיינטיפיק אמריקן בחר בו כאחד מעשרת המנהיגים הבולטים בעולם המדע לשנת 2009. אגסי מתגורר בכפר שמריהו, הוא גרוש ואב לחמישה. אחותו, דפנה, נשואה לראש השב"כ רונן בר. מדיה וקבצים בנושא שי אגסי בוויקישיתוף Wired, September 2008, Driven: Shai Agassi's Audacious Plan to Put Electric Cars on the Road (באנגלית) התוכנית השאפתנית של שי אגסי למכוניות חשמליות, שי אגסי מרצה בוועידת TED על מיזם המכוניות החשמליות כל הכתבות על שי אגסי ב-ynet מתוך אתר זמן ynet דובי בן גדליהו, ‏החזון החדש של שי אגסי אחרי כישלון בטר פלייס, באתר גלובס, 7 באפריל 2015 תומר הדר, שי אגסי על כישלון בטר פלייס: "המכירות היו טובות. היה שם אגו", באתר כלכליסט, 21 במרץ 2015 נעם וינד, ‏שי אגסי בהתייחסות ראשונה לקריסת בטר פלייס, באתר ‏מאקו‏, 28 במאי 2013 שי אגסי, שי אגסי עונה לביקורת: מכונית חשמלית היא לא רעיון כה מופרך, באתר TheMarker‏, 2 באפריל 2013 חגי עמית, שוקי שדה, מכירות מאכזבות והעדר יכולת ניהול: כל הסיבות בדרך להדחתו של שי אגסי, באתר TheMarker‏, 6 באוקטובר 2012 TheMarker Online, שי אגסי נפרד: "מכונית חשמלית עם סוללה מתחלפת היא העתיד", באתר TheMarker‏, 2 באוקטובר 2012 חגית ברונסקי, ‏24. שי אגסי, מייסד ומנכ"ל בטר פלייס, באתר גלובס, 13 בדצמבר 2009 שי אגסי, באתר אנציקלופדיה בריטניקה (באנגלית) הפודקסט של אלון אולמן מארח את שי אגסי, סרטון באתר יוטיוב אושרי אלקסלסי, ‏עשור אחרי "בטר פלייס": שי אגסי חוזר עם סטארטאפ רכב חדש, באתר Geektime‏, 23 במאי 2023 שי אגסי הודח במפתיע מתפקידו בבטר פלייס, באתר ynet, 2 באוקטובר 2012 לאחר שהודח: שי אגסי החליט לעזוב את תפקידו כדירקטור, באתר גלובס, 9 באוקטובר 2012 אושרי אלקסלסי, ‏עשור אחרי "בטר פלייס": שי אגסי חוזר עם סטארטאפ רכב חדש, באתר Geektime‏, 23 במאי 2023 100 האנשים המשפיעים ביותר סאלי לרמן, סיינטיפיק אמריקן, נבחרי 2009: העשירייה של סיינטיפיק אמריקן, פורסם בעברית באתר הידען, 17.11.2009